Keywords

Summary



Keywords

1. Socialna politika – Delavci in delavke – Dostop do zaposlitve in delovnih pogojev – Enako obravnavanje – Okvirni ETUC, UNICE in CEEP sporazum o starševskem dopustu – Direktiva 96/34 – Ukinitev delovnih mest uradnikov zaradi gospodarske recesije v državi – Premestitev delavca po koncu starševskega dopusta na delovno mesto, ki naj bi se ukinilo – Nedopustnost – Preizkus, ki ga opravi nacionalno sodišče

(direktivi Sveta 76/207 in 96/34, kakor sta bili spremenjeni z Direktivo 97/75, Priloga, klavzula 2, točka 5)

2. Socialna politika – Delavci in delavke – Dostop do zaposlitve in delovnih pogojev – Enako obravnavanje – Okvirni ETUC, UNICE in CEEP sporazum o starševskem dopustu – Direktiva 96/34 – Ukinitev delovnih mest uradnikov zaradi gospodarske recesije v državi – Ocenjevanje delavca, ki je na starševskem dopustu, v njegovi odsotnosti – Ocenjevanje, ki ga postavlja v manj ugoden položaj v primerjavi z delavci, ki takega dopusta niso vzeli – Ocenjevanje, ki mora izpolnjevati nekatere pogoje – Preizkus, ki ga opravi nacionalno sodišče

(direktivi Sveta 76/207 in 96/34 , kakor sta bili spremenjeni z Direktivo 97/75)

Summary

1. Direktivo 76/207 o izvrševanju načela enakega obravnavanja moških in žensk v zvezi z dostopom do zaposlitve, poklicnega usposabljanja in napredovanja ter delovnih pogojev, kakor je bila spremenjena z Direktivo 2002/73, če veliko več žensk kot moških vzame starševski dopust, kar mora preveriti nacionalno sodišče – in Okvirni sporazum ETUC, UNICE in CEEP o starševskem dopustu, ki je v Prilogi k Direktivi 96/34 o okvirnem sporazumu o starševskem dopustu, sklenjenem med UNICE, CEEP in ETUC, kakor je bila spremenjena z Direktivo 97/75, je treba razlagati tako, da nasprotujeta temu, da delodajalec delavki, ki je bila po koncu starševskega dopusta in po ocenjevanju premeščena na drugo delovno mesto, odpove pogodbo o zaposlitvi zaradi ukinitve tega novega delovnega mesta, ker ji ni mogel omogočiti vrnitve na svoje delovno mesto ali če delo, ki ji je bilo dodeljeno, ni bilo enakovredno ali podobno ter v skladu z njeno pogodbo o zaposlitvi ali delovnim razmerjem, zlasti ker je bil delodajalec takrat, ko ji je ponudil novo delovno mesto, seznanjen s tem, da naj bi se novo delovno mesto ukinilo, kar mora preveriti nacionalno sodišče. Okvirni sporazum o starševskem dopustu namreč ne nasprotuje temu, da delodajalec v okviru ukinitve delovnega mesta ocenjuje delavca, ki je vzel starševski dopust, da bi ga v skladu s klavzulo 2, točka 5, navedenega okvirnega sporazuma premestil na enakovredno ali podobno delovno mesto, ki je v skladu z njegovo pogodbo ali delovnim razmerjem. Vendar delodajalec pravice delavca, ki je vzel starševski dopust, do premestitve na drugo delovno mesto pod pogoji, določenimi v tej klavzuli, ne sme izničiti s tem, da temu delavcu ponudi delovno mesto, ki naj bi se ukinilo.

(Glej točke 36, 54 in 56 ter izrek.)

2. Direktivo 76/207 o izvrševanju načela enakega obravnavanja moških in žensk v zvezi z dostopom do zaposlitve, poklicnega usposabljanja in napredovanja ter delovnih pogojev, kakor je bila spremenjena z Direktivo 2002/73, če veliko več žensk kot moških vzame starševski dopust, kar mora preveriti nacionalno sodišče – in Okvirni sporazum ETUC, UNICE in CEEP o starševskem dopustu, ki je v Prilogi k Direktivi 96/34 o okvirnem sporazumu o starševskem dopustu, sklenjenem med UNICE, CEEP in ETUC, kakor je bila spremenjena z Direktivo 97/75, je treba razlagati tako, da nasprotujeta temu, da se za oceno delavcev v okviru ukinitve delovnih mest uradnikov zaradi gospodarske recesije v državi delavec, ki je vzel starševski dopust, ocenjuje med odsotnostjo na podlagi načel in meril za ocenjevanje, ki ga postavljajo v manj ugoden položaj v primerjavi z delavci, ki takega dopusta niso vzeli. Zato da se preveri, ali ni tako, se mora nacionalno sodišče prepričati, da se ocenjevanje nanaša na vse delavce, ki bi jih lahko prizadela ukinitev delovnega mesta, da temelji na povsem enakih merilih, kot se uporabljajo za delovno aktivne delavce, in da fizična navzočnost delavcev na starševskem dopustu ne sme biti pogoj za izvajanje teh meril.

(Glej točke 42, 43 in 56 ter izrek.)